b"\n_START_ARTICLE_\nMartin Bartels\n_START_SECTION_\nBiografia\n_START_PARAGRAPH_\nBartels va n\xc3\xa9ixer a Brunswick, en el Ducat de Brunsvic-L\xc3\xbcneburg (ara part de la baixa Saxonia, Alemanya), fill de Heinrich Elias Friedrich Bartels i la seva dona Johanna Christine Margarethe K\xc3\xb6hler. En la seva infantesa va mostrar un gran inter\xc3\xa8s per les matem\xc3\xa0tiques. En 1783 va ser empleat com assistent del professor B\xc3\xbcttner a la Katherinenschule de Brunsvic, on va ser tutor de Carl Friedrich Gauss (vuit anys m\xc3\xa9s jove) i va encoratjar el seu talent i va recomanar-lo a duc de Brunsvic, qui va recomanar Gauss a una germandat al Collegium Carolinum (ara Universitat T\xc3\xa8cnica de Brunsvic).  D'aquesta relaci\xc3\xb3 va n\xc3\xa9ixer una amistat entre Gauss i Bartels i van mantenir correspond\xc3\xa8ncia entre 1799 i 1823._NEWLINE_Des del 23 d'agost de 1788 va ser professor convidat al Collegium Carolinum a Brunsvic._NEWLINE_El 23 d'octubre de 1791 Bartels va estudiar matem\xc3\xa0tiques amb els professors Johann Friedrich Pfaff a Helmstedt i Abraham Gotthelf K\xc3\xa4stner a G\xc3\xb6ttingen. En el semestre d'hivern de 1793/1794 va estudiar f\xc3\xadsica experimental, astronomia, meteorologia i geologia amb el professor Georg Christoph Lichtenberg. El 1800 va treballar a Su\xc3\xafssa com a professor de matem\xc3\xa0tiques a Reichenau (Chur, cant\xc3\xb3 dels Grisons). Aqu\xc3\xad va con\xc3\xa8ixer Anna Saluz, de Chur, amb qui es va casar el 1802; l'any seg\xc3\xbcent va n\xc3\xa9ixer el seu fill Eduard. La seva filla, Johanna Henriette (nascuda el 1807), es va casar amb l'astr\xc3\xb2nom Wilhelm Struve._NEWLINE_En aquestes dates, va enviar un manuscrit a l'Acad\xc3\xa8mia de Ci\xc3\xa8ncies de Sant Petersburg que va atraure l'atenci\xc3\xb3 de Stepan Rumovski, president del consell d'ensenyament de la regi\xc3\xb3 de Kazan, qui el va proposar per una c\xc3\xa0tedra de matem\xc3\xa0tiques a la recentment creada universitat de Kazan. Bartels va acceptar, per\xc3\xb2 no en va prendre possessi\xc3\xb3 fins al 1808._NEWLINE_Va mantenir aquest c\xc3\xa0rrec durant dotze anys, al comen\xc3\xa7ament dels quals va ser mestre i defensor d'un estudiant de no gaire bona conducta: Lobatxevski._NEWLINE_El 1820 va ser nomenat catedr\xc3\xa0tic de la universitat de Dorpat (avui Tartu, a Est\xc3\xb2nia) de la que va ser deg\xc3\xa0 en diverses ocasions i en la que va fundar un centre per a l'estudi de la geometria diferencial. El 1833 en va passar a ser professor em\xc3\xa8rit, sense abandonar la seva producci\xc3\xb3 cient\xc3\xadfica i pedag\xc3\xb2gica. Va morir en aquesta ciutat tres anys despr\xc3\xa9s."